**Sosem zenélt még ilyen felállással a PLÁZSon a Kozmix, Ganxstának pedig Dől a lé**

**Ganxsta Zolee és a Kartel június 30-án ejti túszul a PLÁZS közönségét, míg szombaton már a Kozmix ültet be az időgépbe, mert, ha hétvége, akkor Siófok. A csapat táncosokkal és egy-két plusz csavarral vág neki a balatoni éjszakának. Ráadásul ezen a hétvégén ingyen dörrenek a buli ágyúk.**

**Ganxsta Zolee és a Kartel** a legdurvább gengszter rappel ijesztgetik a lányos anyukákat, és hozzák lázba mindenhol a közönséget immáron több mint két évtizede. A rap színtér hazai urai idén nyáron új számlistával, régi, nem játszott közönségkedvenc darabokal és sok újrahangszerelt számmal vágtak bele a fesztiválszezonba. A döglégy és csapata fergeteges bulit ígér és azt, hogy a PLÁZSon is *Dől a lé*, azaz lenyomják készülő lemezük legfrissebb, témájában és hangzásában is a kezdeteket idéző számukat. A gengszterek előtt két ifjabb, de egyáltalán nem kispályás formáció zsírozza meg a hangulatot a New Era Hungarynek köszönhetően: **Essemm** és a **BSW**.

Siófok, itt kezdődik a Balaton és itt kezdődik az igazi party is, hála a **Kozmix**nak, akik a legkeményebb disco, techno és dance slágereikkel, táncosokkal és szuper látvánnyal szédítik el a közönséget július első szombatján. Kozmix a házban és Kozmix a PLÁZSban – először hallhatjuk ezen a helyszínen ilyen felállállásban, ekkora programmal a ’90-es évek kultikus zenekarát, akiknek a zenéjére a tánc, már-már Pavlovi reflexnek számít. Ráadásul egy-két dal ezúttal kicsit különlegesebb hangzásban dübörög majd a hangszórókból. PLÁZS, dobd le magad és dobd fel a hangulatod.